Kiinniotot on tehty Helsingin itälaidalla, kertoo päivystävä tutkinnanjohtaja.

Iltalehden studiossa käsiteltiin Oulusta ja Helsingistä paljastuneita seksuaalirikosepäilyjä.

Helsingin poliisi tutkii epäiltyjä lapsiin kohdistuneita törkeitä seksuaalirikoksia. Poliisi on ottanut kolme ulkomaalaistaustaista henkilöä kiinni epäiltyinä teoista.

Päivystävä tutkinnanjohtaja, rikoskomisario Pekka Korhonen kertoo Iltalehdelle, että poliisi ei pysty toistaiseksi tiedottamaan asiasta enempää.

– Kiinniotot on tehty itähelsinkiläisestä asunnosta. Olen kertonut sen, mitä voin tästä kertoa ja pidän järkevänä. Jutulla on oma tutkinnanjohtajansa, joka saapuu huomenna paikalle. Hän antaa tarkentavia tietoja, jos on antaakseen, Korhonen sanoo.

Rikosnimikkeiksi on kirjattu törkeä raiskaus ja törkeä lapsen seksuaalinen hyväksikäyttö. Epäiltyjen rikosten tapahtuma-aika on todennäköisesti yli kuukausi.

Asiasta kertoi ensin STT.

Helsingin poliisilla on tutkinnassa myös toinen lapseen kohdistunut törkeä seksuaalirikosepäily. Käräjäoikeus vangitsi noin 20-vuotiaan miehen epäiltynä törkeästä raiskauksesta ja törkeästä lapsen seksuaalisesta hyväksikäytöstä.

Sunnuntainen seksuaalirikosjuttu tuli ilmi päivää sen jälkeen, kun pääministeri Juha Sipilä, sisäministeri Kai Mykkänen ja sosiaali- ja terveysministeri Pirkko Mattila tapasivat Oulun poliisijohtoa kaupungissa tutkittavan lapsisaalistusvyyhden takia.

Uutista päivitetty poliisin lausunnolla ja taustatiedoilla kello 10.14. Täsmennetty otsikkoon sanamuoto ”lapseen” aiemman ”lapsiin” sijasta kello 10.26.

Arkistovideo: Miten läheinen voi auttaa seksuaalisen väkivallan uhria?